I. VETERINAARÕIGUSAKTID

1. 31964 L 0433: nõukogu direktiiv 64/433/EMÜ värske liha tootmise ja turustamise tervishoiunõuete kohta (EÜT P 121, 29.7.1964, lk 2012, hiljem muudetult ja konsolideeritult EÜT L 268, 29.6.1991, lk 71); viimati muudetud järgmise aktiga:

- 31995 L 0023: nõukogu direktiiv 95/23/EÜ, 22.6.1995 (EÜT L 243, 11.10.1995, lk 7);

31971 L 0118: nõukogu direktiiv 71/118/EMÜ, 15. veebruar 1971, värske linnuliha tootmist ja turuleviimist mõjutavate tervishoiuprobleemide kohta (EÜT L 55, 8.3.1971, lk 23, hiljem muudetult ja ajakohastatult EÜT L 62, 15.3.1993, lk 6); viimati muudetud järgmise aktiga:

- 31997 L 0079: nõukogu direktiiv 97/79/EÜ, 18.12.1997 (EÜT L 24, 30.1.1998, lk 31);

31977 L 0099: nõukogu direktiiv 77/99/EMÜ, 21. detsember 1976, lihatoodete ja teatavate muude loomsete saaduste tootmist ja turustamist mõjutavate tervishoiuprobleemide kohta (EÜT L 26, 31.1.1977, lk 85, hiljem muudetult ja ajakohastatult EÜT L 57, 2.3.1992, lk 4); viimati muudetud järgmise aktiga:

- 31997 L 0076: nõukogu direktiiv 97/76/EÜ, 16.12.1997 (EÜT L 10, 16.1.1998, lk 25);

31991 L 0493: nõukogu direktiiv 91/493/EMÜ, 22. juuli 1991, milles sätestatakse kalatoodete tootmise ja turuleviimise tervishoiunõuded (EÜT L 268, 24.9.1991, lk 15); viimati muudetud järgmise aktiga:

- 31997 L 0079: nõukogu direktiiv 97/79/EÜ, 18.12.1997 (EÜT L 24, 30.1.1998, lk 31);

31992 L 0046: nõukogu direktiiv 92/46/EMÜ, 16. juuni 1992, millega sätestatakse toorpiima, kuumtöödeldud piima ja piimapõhiste toodete tootmise ja turuleviimise tervishoiueeskirjad (EÜT L 268, 14.9.1992, lk 1); viimati muudetud järgmise aktiga:

- 31996 L 0023: nõukogu direktiiv 96/23/EÜ, 29.4.1996 (EÜT L 125, 23.5.1996, lk 10);

31994 L 0065: nõukogu direktiiv 94/65/EÜ, 14. detsember 1994, milles sätestatakse hakkliha ja tükilihast toodete tootmise ja turuleviimise nõuded (EÜT L 368, 31.12.1994, lk 10).

a) Direktiivi 64/433/EMÜ I lisas, direktiivi 71/118/EMÜ I lisas, direktiivi 77/99/EMÜ A ja B lisas ja direktiivi 94/65/EÜ I lisas sätestatud struktuurinõudeid ei kohaldata kuni 31. detsembrini 2007 käesoleva lisa B liites loetletud Poola ettevõtete suhtes ning direktiivi 92/46/EMÜ B lisas ja direktiivi 91/493/EMÜ lisas sätestatud struktuurinõudeid ei kohaldata kuni 31. detsembrini 2006 B liites loetletud Poola ettevõtete suhtes, kui allpool kehtestatud tingimustest ei tulene teisiti.

b) Nii kaua kuni punktis a nimetatud ettevõtted on selle punkti alusel soodustatud, võib kõnealustes ettevõtetes toodetud kaupa viia ainult siseturule või kasutada edasiseks töötlemiseks siseriiklikes ettevõtetes, mis on samuti hõlmatud punktiga a, sõltumata turustamiskuupäevast. Nendel toodetel peab olema eriomane tervisemärk.

Värskeid, ettevalmistatud või töödeldud kalatooteid võib viia ainult siseturule või käidelda või edasi töödelda samas ettevõttes, sõltumata turustamiskuupäevast. Värsked, ettevalmistatud või töödeldud kalatooted peavad olema pakendatud ja/või pakitud jaemüügipakenditesse, mis peavad kandma eriomast tunnusmärki. Värsket pakkimata kala ei tohi turustada, välja arvatud kui see läheb otse lõpptarbijale Powiatis, kus asub kalatöötlemistehas. Sel juhul peab konteineritel, millega kala transporditakse turustuspunkti, olema eespool nimetatud eriomane tunnusmärk.

Esimest lõiku kohaldatakse samuti kõigi toodete suhtes, mis on pärit ühendatud lihatöötlemisettevõtetest, millest osa on hõlmatud punkti a sätetega. B liites loetletud piimatöötlemisettevõtted võivad võtta vastu toorpiimasaadetisi, mis ei vasta direktiivi 92/46/EMÜ A lisa IV peatüki osa A punktile 1 või mis on pärit piimatootjatelt, kes ei vasta selle direktiivi A lisa II peatükile, tingimusel et need tootjad on loetletud Poola ametiasutuste poolt selleks otstarbeks koostatud nimekirjas.

c) B liites nimetatud 56 piimatöötlemisettevõtet võivad töödelda EL nõuetele vastavat ja EL nõuetele mittevastavat piima erinevatel tootmisliinidel. See luba antakse piimatöötlemisettevõtetele järgmiselt:

- I osas loetletud 29 ettevõttele kuni 30. juunini 2005;

- II osas loetletud 14 ettevõttele kuni 31. detsembrini 2005;

- III osas loetletud 13 ettevõttele kuni 31. detsembrini 2006.

Sellega seoses käsitletakse EL nõuetele mittevastavat piima toorpiimasaadetisena, mis ei vasta direktiivi 92/46/EMÜ A lisa IV peatüki A jao punktile 1 või mis on pärit piimatootjatelt, kes ei vasta selle direktiivi A lisa II peatükile, tingimusel et need tootjad on loetletud Poola ametiasutuste poolt selleks otstarbeks koostatud nimekirjas.

Sellised ettevõtted peavad täitma täielikult EL poolt ettevõtetele kehtestatud nõudeid, sealhulgas ohuanalüüsi ja kriitiliste kontrollpunktide (HACCP) süsteemi (millele on viidatud direktiivi 92/46/EMÜ [20] artiklis 14) rakendamine, ja näitama, et nad on võimelised täielikult täitma järgmisi tingimusi, sealhulgas asjaomaste tootmisliinide määramine:

- võtma kõik vajalikud meetmed, et täita nõuetekohaselt ettevõttesisest piima eraldamise menetlust, alates piima kogumisest kuni toote lõpp-etapini ning hõlmates piima kogumise marsruute, EL nõuetele vastava ja mittevastava piima eraldi ladustamist ja töötlemist, EL nõuetele mittevastavast piimast valmistatud toodete eripakendamist ja -silditamist, samuti selliste toodete eraldi ladustamist,

- looma menetluse, mis võimaldab tagada tooraine liikumise jälgitavuse, sealhulgas vajalikud dokumentaalsed tõendid toote liikumise kohta ja raamatupidamisandmed toote kohta, samuti nõuetele vastava ja mittevastava tooraine vastavuse kontrollimine toodetud toodete kategooriatele,

- kuumtöötlema kogu toorpiima 15 sekundi jooksul vähemalt temperatuuril 71,7 °C ja

- võtma kõik asjaomased meetmed tagamaks, et tervisemärke ei kasutataks pettuseks.

Poola ametiasutused:

- tagavad, et iga asjaomase ettevõtte tegevjuht või direktor võtaks kõik vajalikud meetmed, et ettevõttesisest piima eraldamise menetlust täidetaks nõuetekohaselt,

- teevad teste ja etteteatamata kontrolle seoses piima eraldamise nõude täitmisega, ja

- testivad toorpiima ja valmistooteid volitatud laboratooriumides, et teha kindlaks nende vastavus direktiivi 92/46/EMÜ C lisa nõuetele, sealhulgas piimapõhiste toodete mikrobioloogilistele kriteeriumidele.

Piima ja/või piimapõhiseid tooteid, mis on pärit EL nõuetele mittevastavat toorpiima töötlevalt eraldi tootmisliinilt piimatöötlemisettevõttes, mis on saanud EL heakskiidu, võib turustada ainult siseturul, sõltumata turustuskuupäevast. Kui piim ja/või piimapõhised tooted kuuluvad edasisele töötlemisele, ei tohi neid segada EL nõuetele vastava piima või EL nõuetele vastavate piimapõhiste toodetega, samuti ei tohi neid viia ettevõttesse, mille suhtes üleminekumeetmed ei kehti. Nendel toodetel peab olema eriomane tervisemärk, sõltumata toodete turustuskuupäevast.

Eeltoodud sätete alusel Poolas toodetud piimale ja piimatoodetele võib anda toetust ainult nõukogu direktiivi (EÜ) nr 1255/1999 I jaotise II ja III peatüki (v.a artikkel 11) ja II jaotise alusel, kui piim ja piimatooted on märgistatud nõukogu direktiivi 92/46/EMÜ C lisa IV peatüki A osas nimetatud ovaalse tervisemärgiga.

d) Poola tagab järkjärgulise ülemineku punktis a nimetatud struktuurinõuetele kooskõlas tähtaegadega, mis on B liites ette nähtud olemasolevate puuduste kõrvaldamiseks. Poola ametiasutused kontrollivad jätkuvalt, kas ettevõtted täidavad ühtsete kriteeriumite alusel ametlikult kinnitatud individuaalseid arengukavu. Poola tagab, et tegevust saavad jätkata ainult need lihatöötlemisettevõtted, kes 31. detsembriks 2007 vastavad täielikult nimetatud nõuetele, ja need piima- või kalatöötlemisettevõtted, kes vastavad nõuetele täielikult 31. detsembriks 2006. Poola esitab komisjonile aastaaruanded iga B liites loetletud asutuse arengu kohta, sealhulgas nende ettevõtete nimekirja, kes on kõnealusel aastal muutused lõpule viinud. Punktis c osutatud piimatöötlemisettevõtte kohta tuleb esitada aruanne iga kuue kuu järel, alustades 2004. aasta novembrist.

e) Komisjon võib käesoleva lisa B liidet ajakohastada enne ühinemist ja kuni üleminekuperioodi lõpuni. Selles osas võib komisjon lisada piiratud arvul punktis a osutatud üksikud ettevõtteid või punktides a ja c osutatud üksikud ettevõtteid välja jätta, arvestades olemasolevate puuduste kõrvaldamisel toimunud arengut ja järelevalveprotsessi tulemusi ning punktis c mainitud EL nõuetele vastava piima ja EL nõuetele mittevastava piima töötlemise loa saanud piimatöötlemisettevõtete arvu järkjärgulist vähendamist.

Ülalmainitud üleminekukorra tõrgeteta toimimiseks tuleb vastu võtta üksikasjalikud rakenduseeskirjad kooskõlas direktiivi 64/433/EMÜ artikliga 16, direktiivi 71/118/EMÜ artikliga 21, direktiivi 91/493/EMÜ artikliga 15, direktiivi 77/99/EMÜ artikliga 20, direktiivi 92/46/EMÜ artikliga 31 ja direktiivi 94/65/EÜ artikliga 20.

2. 31999 L 0074: nõukogu direktiiv 1999/74/EÜ, 19. juuli 1999, millega sätestatakse munakanade kaitse miinimumnõuded (EÜT L 203, 3.8.1999, lk 53).

Käesoleva lisa C liites loetletud Poola ettevõtted võivad kuni 31. detsembrini 2009 kasutada puure, mis ei vasta direktiivi 1999/74/EÜ artikli 5 lõike 1 punktides 4 ja 5 väikseimate ehituselementide (ainult kõrgus ja põranda kalle) kohta ettenähtud miinimumnõuetele, tingimusel et puurid on vähemalt 65 % ulatuses puuripinnast vähemalt 36 cm kõrged ega ole üheski punktis madalamad kui 33 cm, et põranda kalle ei ületa 16 % ja et nad on võetud kasutusse enne 2000. aastat.

[20] Nõukogu direktiiv 92/46/EÜ, millega sätestatakse toorpiima, kuumtöödeldud piima ja piimapõhiste toodete tootmise ja turuleviimise tervishoiueeskirjad (EÜT L 268, 14.09.1992, lk 1). Direktiivi on viimati muudetud nõukogu direktiiviga 94/71/EÜ (EÜT L 368, 31.12.1994, lk 33).

--------------------------------------------------